CELEX: 32014R1048
Language: lt
Date: 2014-07-30 00:00:00
Title: 2014 m. liepos 30 d. Komisijos deleguotasis reglamentas (ES) Nr. 1048/2014, kuriuo pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, nustatomos informavimo ir viešinimo priemonės visuomenei ir informavimo priemonės paramos gavėjams

7.10.2014   
            
            
               LT
            
            
               Europos Sąjungos oficialusis leidinys
            
            
               L 291/6
            
         KOMISIJOS DELEGUOTASIS REGLAMENTAS (ES) Nr. 1048/2014
   2014 m. liepos 30 d.
   kuriuo pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, nustatomos informavimo ir viešinimo priemonės visuomenei ir informavimo priemonės paramos gavėjams
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (1), ypač į jo 53 straipsnio 4 dalį,
   kadangi:
   
               (1)
            
            
               Reglamentu (ES) Nr. 514/2014 nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės įgyvendinimo bendrosios nuostatos;
            
         
               (2)
            
            
               remiantis sukaupta patirtimi galima tvirtinti, kad Europos Sąjungos piliečiai nepakankamai žino, koks yra Sąjungos vaidmuo finansuojant programas. Todėl tikslinga išsamiai apibrėžti informavimo ir viešinimo priemones, būtinas šiai ryšių ir informacijos spragai panaikinti;
            
         
               (3)
            
            
               reikėtų nustatyti minimalias priemones, kurių reikia galimiems paramos gavėjams informuoti apie Sąjungos ir valstybių narių kartu siūlomas finansavimo pagal nacionalinę programą galimybes. Taip bus užtikrinta, kad informacija apie esamas finansavimo galimybes būtų plačiai skleidžiama visoms suinteresuotosioms šalims ir padidintas skaidrumas. Kad naudojimasis lėšomis būtų dar skaidresnis, reikėtų skelbti paramos gavėjų sąrašą, projektų pavadinimus ir projektams skirto viešojo finansavimo sumą;
            
         
               (4)
            
            
               siekiant užtikrinti greitą šiuo reglamentu numatytų priemonių taikymą ir nevėlinti nacionalinių programų patvirtinimo ir įgyvendinimo, reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
         
               (5)
            
            
               Jungtinei Karalystei ir Airijai Reglamentas (ES) Nr. 514/2014 yra privalomas, todėl joms privalomas ir šis reglamentas;
            
         
               (6)
            
            
               Danijai neprivalomas nei Reglamentas (ES) Nr. 514/2014, nei šis reglamentas,
            
         PRIĖMĖ ŠĮ REGLAMENTĄ:
   1 straipsnis
   Su informavimo ir viešinimo priemonėmis visuomenei susijusios valstybės narės pareigos
   1.   Valstybė narė užtikrina, kad Reglamento (ES) Nr. 514/2014 53 straipsnio 1 dalyje nustatytos informavimo ir viešinimo priemonės būtų plačiai skleidžiamos naudojant įvairias ryšių formas ir metodus.
   Valstybė narė užtikrina, kad pagrindinė informacija apie nacionalinę programą, nurodant konkrečių finansinių įnašų detales, būtų plačiai skleidžiama ir prieinama visoms suinteresuotosioms šalims.
   Tačiau valstybė narė gali nuspręsti dėl Reglamento (ES) Nr. 514/2014 53 straipsnio 3 dalyje nurodytų priežasčių neatskleisti nacionalinėje programoje nustatytos išsamios valdymo tvarkos ir bet kokios kitos su programos įgyvendinimu susijusios informacijos.
   2.   Valstybė narė rengia informavimo kampanijas, kuriomis supažindinama su pradedama vykdyti nacionaline programa arba ją vykdant pasiektais rezultatais, taip pat įgyvendinant Reglamento (ES) Nr. 514/2014 2 straipsnio a punkte nurodytus specialiuosius reglamentus pasiektais rezultatais.
   Reglamento (ES) Nr. 514/2014 53 straipsnio 2 dalyje nurodytas veiksmų sąrašas atnaujinamas bent kartą per metus.
   Kiekviena valstybė narė Komisijai praneša Reglamento (ES) Nr. 514/2014 53 straipsnio 1 dalies a punkte nurodytos svetainės adresą.
   2 straipsnis
   Su informavimo ir viešinimo priemonėmis visuomenei susijusios paramos gavėjų pareigos
   1.   Valstybės narės užtikrina, kad paramos gavėjai taip pat būtų atsakingi už visuomenės informavimą apie finansinę paramą, gautą pagal nacionalinę programą, laikantis šio straipsnio.
   2.   Valstybės narės užtikrina, kad paramos gavėjas pastatytų nuolatinį gerai matomą ir pakankamo dydžio stendą ne vėliau kaip per tris mėnesius nuo bet kokio projekto, kuris atitinka toliau išvardytas sąlygas, užbaigimo:
   
               a)
            
            
               bendras Sąjungos įnašas projektui yra daugiau kaip 100 000 EUR ir
            
         
               b)
            
            
               projektą sudaro materialaus objekto pirkimas ar infrastruktūros arba statybos projektų finansavimas.
            
         Stende nurodoma projekto rūšis ir pavadinimas. Komisijos įgyvendinimo reglamento (ES) Nr. 1049/2014 (2) 1 straipsnyje nurodyta informacija užima ne mažiau kaip 25 % stendo ploto.
   3.   Kai projektui skiriamas finansavimas pagal nacionalinę programą, valstybės narės užtikrina, kad paramos gavėjas įsitikintų, kad projekto dalyviai informuoti apie tokį finansavimą.
   4.   Bet kokiame projekte ar nacionalinės programos dokumente, įskaitant dalyvavimą patvirtinančius sertifikatus, nurodoma, kad projektas bendrai finansuojamas pagal nacionalinę programą.
   3 straipsnis
   Valstybės narės pareiga informuoti galimus paramos gavėjus
   1.   Atsižvelgdama į elektroninių ar kitų ryšių priemonių prieinamumą, valstybė narė užtikrina, kad galimi paramos gavėjai galėtų susipažinti su susijusia atnaujinta informacija bent jau apie:
   
               a)
            
            
               galimybes gauti finansavimą ir kvietimo teikti paraiškas paskelbimą;
            
         
               b)
            
            
               atitikties finansavimo pagal nacionalinę programą reikalavimams sąlygas;
            
         
               c)
            
            
               paraiškų skirti finansavimą nagrinėjimo tvarkos ir susijusių laikotarpių aprašymą;
            
         
               d)
            
            
               finansuotinų projektų atrankos ir paramos skyrimo kriterijus;
            
         
               e)
            
            
               asmenis ryšiams, kurie galėtų suteikti informacijos apie nacionalinę programą.
            
         2.   Valstybė narė galimus paramos gavėjus informuoja apie paskelbtą informaciją, laikydamasi Reglamento (ES) Nr. 514/2014 53 straipsnio 2 dalies.
   4 straipsnis
   Valstybės narės pareiga informuoti paramos gavėjus
   Valstybė narė informuoja paramos gavėjus, kad sutikdami gauti finansavimą jie taip pat sutinka būti įtraukti į veiksmų sąrašą, skelbiamą pagal Reglamento (ES) Nr. 514/2014 53 straipsnio 2 dalį.
   5 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2014 m. liepos 30 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 150, 2014 5 20, p. 112.
   
      (2)  Komisijos įgyvendinimo reglamentas (ES) Nr. 1049/2014 dėl informavimo ir viešinimo priemonių techninių charakteristikų pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (žr. šio Oficialiojo leidinio p. 9).